b'\n_START_ARTICLE_\nKatie Kelly\n_START_SECTION_\n2015\n_START_PARAGRAPH_\nKelly begynte med triatlon i 2015, og vant den f\xc3\xb8rste konkurransen hun deltok i - ITU World Paratriathlon Event i Gold Coast i Australia. Hun vant klassen PT5 i det australske mesterskapet i paratriatlon i mars. Hun hadde da Laura Cook som ledsager. I mai 2015 ble det kjent at dobbelt verdensmester i triatlon Michellie Jones skulle bli Kellys nye ledsager fram mot Paralympiske sommerleker 2016. Kelly og Jones vant VM i paratriatlon 2015, som ble arrangert i forbindelse med Grand Final i Verdensserien i triatlon 2015 i mai.\n_START_SECTION_\n2016\n_START_PARAGRAPH_\nHun vant p\xc3\xa5 nytt det australske mesterskapet i paratriatlon i 2016, og hun vant Paratriatlon under Paralympiske sommerleker 2016, dr\xc3\xb8ye minuttet foran Alison Patrick fra Storbritannia. Dette var Australias f\xc3\xb8rste paralympiske gullmedalje i triatlon noen sinne. Hun vant ogs\xc3\xa5 Oseaniamesterskapet i paratriatlon 2016.\n_START_SECTION_\n2017\n_START_PARAGRAPH_\nKelly vant klassen PTVI under Oseaniamesterskapet i paratriatlon 2017. Hun vant de to l\xc3\xb8pene hun deltok i under ITU World Paratriathlon Series, og hun vant ITU World Triathlon Grand Final i Rotterdam, som fungerte som VM i paratriatlon 2017.\n_START_SECTION_\n2018\n_START_PARAGRAPH_\nHun vant verdenscupl\xc3\xb8pet i Devonport i februar og verdenscupl\xc3\xb8pet i Lausanne i august. Etter \xc3\xa5 ha slitt med smerter i mellomfoten fram mot VM i paratriatlon 2018 endte hun der p\xc3\xa5 tredjeplass, med Michellie Jones som ledsager. Susana Rodriguez vant klassen PTVI i dette mesterskapet, foran Alison Patrick.'